राकेश वाकई चंचल स्वभाव के थे और बच्चों से जुड़ी हर छोटी-बड़ी गतिविधि में उनकी भागीदारी होती थी। इसके बावजूद वे पढ़ाई-लिखाई के लिए समय निकाल ही लेते थे। हाई स्कूल तक आते-आते उनकी ये आदत बन गयी थी कि हरहाल में हर दिन 4 घंटे पढ़ाई करना। किसी वजह से किसी दिन पढ़ाई के लिए चार घंटे नहीं निकाल पाने की स्थिति में वे अगले दिन पढ़ाई में ज्यादा समय लगाकर पिछले दिन की भरपाई कर लिया करते थे। ऐसा भी नहीं था कि राकेश को सिर्फ पढ़ाई-लिखाई में ही दिलचस्पी थी। खेल-कूद में भी वे किसी से पीछे नहीं थे। क्रिकेट, हॉकी, टेबल टेनिस जैसे कई खेलों के वे माहिर खिलाड़ी थे। दिमाग की ताकत को परखने वाले शतरंज के खेल में भी बेहतरीन चाले चलकर प्रतिद्वंद्वी को चित करने में राकेश को बहुत मज़ा आता था। स्कूल में होने वाली प्रतियोगिताओं में बढ़-चढ़कर हिस्सा लेना और अपने शानदार प्रदर्शन से पुरस्कार जीतना उनकी आदत बन गयी थी। उनके बोलने का अंदाज़ भी काफी निराला था। अपनी बातों से वे सभी का मन जीत लेते थे। वाद-विवाद प्रतियोगिता में उनकी जीत पक्की मानी जाती थी। जो भी बात कहते पूरे विश्वास के साथ और अपने दमदार अंदाज़ में कहते।